Liselott Blixt (DF), 2012-03-29:
Regeringen vil effektivisere og er derfor fremkommet med forskellige løsninger på, hvordan det her kan lade sig gøre.
At spare på sundhedsvæsenet kan hurtigt blive et større problem i fremtiden, da vi står med en række udfordringer på området.
Men der skal ske en tilpasning af økonomien over de næste år, og derfor er det også vigtigt at se, hvor man med en effektivisering vil kunne få en besparelse uden at påvirke vores sundhedsvæsen.
Mange af de her tiltag kan vi i Dansk Folkeparti godt være enige med regeringen i, blot skal vi sikre, at det gøres på en effektiv måde, da vi ikke skal stille borgere eller fagpersoner ringere end i dag.
Et af de områder, som ligger lige for, er naturligvis en øget digitalisering, og her foreslår regeringen, at lægers ansøgning om individuelle tilskud til medicin skal digitaliseres.
Vi skal dog sikre, at hele vores fælles medicinkort er udrullet fuldt ud og fungerer tilfredsstillende.
For er der noget, vi har haft problemer med, er det vores patientjournaler og vores medicinkort, der skal klares elektronisk.
Derfor vil jeg gerne spørge ministeren, hvornår ministeren mener at det er muligt at implementere denne digitalisering.
Lovforslaget går også ud på at ændre embedslægeinstitutionen til fremover at være tre steder i Danmark og så samtidig ændre de uanmeldte tilsynsbesøg på plejehjemmene, som indtil nu har foregået en gang årligt.
Vi mener, det er vigtigt, at vi her sikrer, at vi ikke glemmer de svageste borgere og derfor holder et vågent øje med, hvordan det vil gå.
Embedslægerne har flere gange fundet fejl på plejehjemmene som medicindosering og problemer med hygiejnen, så det er jo nok ikke lige her, vi vil foreslå en besparelse.
De kommunale plejehjemstilsyn blev reduceret i 2010, og reducerer vi endnu en gang, kan vi risikere, at vi endnu en gang kan høre historier om ældre, der ikke bliver passet og plejet ordentligt.
Vi står samtidig i en situation, hvor alle er enige om, at kommunerne skal løfte en større del af de svage ældre, som kan komme på en akutstue på plejehjemmet i stedet for på hospitalet.
Vi har en plejehjemsforøgelse samt en masse ny teknologi, som vi skal indfase.
Så vi burde i stedet for se på, om indsatsen på området kunne fremtidssikres, så vi kunne sikre de ældre en ordentlig og sikker behandling på vores plejehjem.
Derfor vil jeg bede ministeren om at forklare, hvordan vi sikrer, at de ældre får den optimale pleje og den største sikkerhed, samt hvordan vi sikrer, at plejehjemmene implementerer hygiejnestandarder.
Nedlæggelsen af Det National Forebyggelsesråd kan jo lyde lidt mærkeligt, når man som regeringen vil lægge meget vægt på dette område.
Men vi kan så samtidig læse, at det er for at gøre det bedre, så man får en stærkere og mere fokuseret forebyggelsesindsats til gavn for danskernes generelle sundhedstilstand.
Det sidste punkt i lovforslaget omhandler sammenlægning af Det Etiske Råd med Den Nationale Videnskabsetiske Komité.
Det kan vi tilslutte os, da det drejer sig om en sammenlægning af sekretariatsfunktionerne.
Så alt i alt kan Dansk Folkeparti tilslutte sig dele af forslaget, da vi mener, det er fornuftige og velovervejede steder, man vil spare.
Men vi vil afvente udvalgsarbejdet for at høre, hvordan ministeren vil sikre vores ældre og syge på vores plejehjem.
De skal ikke stilles ringere, for så kan vi ikke tilslutte os.